Európa új Hollywoodja lehet Budapest
A The New York Times cikke után a Time magazin is azzal a hasonlattal élt, hogy Európa új Hollywoodja lehet Budapest.
“Virágzik a filmüzlet Budapesten, a város most felkapott” – idézte a hetilap Amy Horkay-Szabadost, a Stern filmstúdió és médiaközpont produkciós igazgatóját.

Ezt jelzi az is, hogy áprilisban nyitotta meg kapuit a hollywoodi központú Raleigh Studios 76 millió dolláros stúdiókomplexuma Budapesten, amely méretében és fejlettségében a 5975 négyzetméteres Korda filmstúdióval vetekszik. A komplexumban most forgatják a Rítus című, Rómában játszódó horrorfilmet Anthony Hopkinsszal a főszerepben.

“Bár Budapesten régebben is forgattak ilyen produkciókat – köztük a Vörös zsaru jeleneteit Arnold Schwarzeneggerrel a főszerepben, az Evita vagy Steven Spielberg München című filmjének néhány részét – a magyar fővárost Kelet-Európában éveken át beárnyékolta Prága mint filmes helyszín. A cseh fővárosban korábban több nagy költségvetésű filmet vettek fel.

Budapest szerencséje a filmeket érintő 2004-es adótörvénnyel változott
meg. Azóta egyre több külföldi filmet gyártanak magyar földön, és ez a
tendencia a pénzügyi válság idején sem fordult meg; 2008-ban 47,
2009-ben 52 külföldi produkció készült Magyarországon. Csehországban a
külföldi filmgyártás 2002 és 2010 között ezzel szemben több mint felére
esett vissza” – írja a Time.

A témában szakértők is megszólaltak, szerintük a külföldi filmeket támogató hatékony adórendszer mellett Hollywood számára vonzó az alacsony bérköltség, valamint a város kaméleonszerű építészete. Budapestet Párizsnak, Londonnak, Rómának, Berlinnek, sőt, időnként még New Yorknak is el lehet adni. A forint közelmúltbeli romlása pedig még vonzóbbá tette a külföldi filmesek számára Magyarországot.
kultúra